Download
pdf.

ฉบับที่ 2
ประจำเดือน, สิงหาคม 2552

สิงหาคม 52

พิษร้ายมอเตอร์ไซค์

ภัยฉกาจของเด็กและวัยรุ่น

อุบัติเหตุเป็นเรื่องที่ป้องกันได้...
แต่เชื่อหรือไม่ว่า 2 ใน 3
ที่เป็นสาเหตุการเสียชีวิตของเด็กไทยคือ จมน้ำตายและอุบัติเหตุจราจร

จากการสำรวจและศึกษาฐานข้อมูลของกระทรวงสาธารณสุขจากใบมรณะบัตรทั่วประเทศ
ปี 2542 พบว่า เด็กไทยตายจากอุบัติเหตุถึงปีละ 3,000-4,000 คน
ซึ่งในจำนวนนี้ยังไม่รวมเด็กที่ได้รับบาดเจ็บและพิการ
โดยสาเหตุอันดับหนึ่งคือ จมน้ำตาย ประมาณปีละ 1,400 คน

และอันดับสองคือ
อุบัติเหตุจราจร เสียชีวิตปีละ 900-1,200 คน โดยมี “มอเตอร์ไซค์”
เป็นพาหนะก่อความเสี่ยงสูงที่สุด

รถเครื่องพาเยาวชนบาดเจ็บเกินครึ่ง

ข้อมูลจากโครงการวิจัยเพื่อสร้างเสริมความปลอดภัยเด็ก
(Child Safety Promotion and Injury Prevention Research Center-CSIP)
หน่วยเวชศาสตร์ฉุกเฉิน ภาควิชากุมารเวชศาสตร์ โรงพยาบาลรามาธิบดี
ระบุข้อมูลที่น่าดีใจว่า เด็กไทยอายุระหว่าง 0-14 ปี เสียชีวิตน้อยลง
ทว่ามีสิ่งที่น่ากังวลคือ นับตั้งแต่ปี 2530 เป็นต้นมา
เด็กไทยต้องเสียชีวิตจากอุบัติเหตุมีแนวโน้มสูงขึ้น

คณะกรรมการป้องกันอุบัติเหตุแห่งชาติระบุถึงข้อมูลที่สอดคล้องกันคือ
เด็กไทยตายจากอุบัติเหตุบนท้องถนนเพิ่มขึ้นร้อยละ 13 ต่อปี
แซงหน้าประเทศสหรัฐอเมริกาที่มีอัตราเพิ่มขึ้นเพียงร้อยละ 2
เท่านั้น

ข้อมูลดังกล่าวยังระบุด้วยว่า
อุบัติเหตุเกิดจากยานยนต์มีมากถึง ร้อยละ 53
ซึ่งมักเกิดขึ้นในกลุ่มเด็ก และร้อยละ 25
เกิดขึ้นในกลุ่มเยาวชนน้อยกว่า 25 ปี

สาวพิษมหันตภัยที่ไม่อาจมองข้าม

จากทะเบียนผู้ป่วยอุบัติเหตุในกลุ่มอายุ 0-15 ปี
ของโรงพยาบาลขอนแก่น ปี 2546 พบว่า เด็กอายุต่ำกว่า 5 ปี
ส่วนใหญ่ประสบอุบัติเหตุขณะซ้อนท้ายรถมอเตอร์ไซค์จำนวนถึง 106 คน
ในขณะที่เด็กอายุระหว่าง 6-10 ปี
ซึ่งเป็นเด็กในกลุ่มระดับประถมศึกษามักได้รับอุบัติเหตุขณะขี่จักรยานมีจำนวน
119 คน และขณะขับหรือซ้อนท้ายมอเตอร์ไซค์จำนวน 109 คน ส่วนกลุ่มเด็กโต
อายุ 11-15 ปี ประสบภัยจากมอเตอร์ไซค์สูงสุดถึง 703 คน

ข้อมูลดังกล่าวจึงเป็นสิ่งที่ชี้ชัดว่า ยานพาหนะที่เสี่ยงอันตรายบนถนนมากที่สุดคือ มอเตอร์ไซค์
มีประเด็นที่น่าสนใจตามมาคือ กลุ่มเด็กเล็กที่ประสบอุบัติเหตุ
มักเกิดจากความประมาทของผู้ปกครองที่ไม่สวมหมวกนิรภัยให้ลูกหลานขณะขับขี่
แม้ว่ามีกฎหมายบังคับใช้แล้วก็ตาม
และจากข้อมูลทะเบียนผู้ป่วยอุบัติเหตุของโรงพยาบาลขอนแก่นยังพบว่า
เด็กที่มีอายุยิ่งน้อยโอกาสที่ได้รับบาดเจ็บที่ศีรษะยิ่งมีสูงมากขึ้น

อีกประเด็นที่น่าหยิบยกมากล่าวถึงคือ กลุ่มเด็กโต
อายุระหว่าง 11-15 ปี อุบัติเหตุกว่าร้อยละ 65
เกิดจากเด็กเป็นผู้ขับขี่มอเตอร์ไซค์เอง
และแน่นอนว่าเป็นกลุ่มที่ไม่มีใบอนุญาตขับขี่
และข้อมูลที่น่าตกใจตามมาคือ ร้อยละ 10
ของเด็กกลุ่มนี้ขับขี่ขณะมีอาการเมาสุรา

น.พ.วิทยา
ชาติบัญชาชัย ผู้อำนวยการศูนย์อุบัติเหตุและวิกฤตบำบัด
โรงพยาบาลขอนแก่น
ระบุข้อมูลการสูญเสียของสังคมไทยที่เกิดจากอุบัติเหตุจราจรป็นประเด็นที่น่าขบคิดต่อว่า

อุบัติเหตุจากมอเตอร์ไซค์คร่าชีวิตเด็กไทยในแต่ละปีกว่า
2,000 ราย บาดเจ็บ 20,000 ราย พิการ 9,000 ราย

เด็กต้องกำพร้า
เพราะพ่อแม่เสียชีวิตจากอุบัติเหตุจราจรปีละ 16,000 ราย

ในแต่ละปี
สังคมไทยต้องสูญเสียบุคลากรที่เป็นวัยทำงาน 16-40 ปี จำนวนมากถึง
8,000 ราย

เด็กไทยกว่า 75,000 ราย
ต้องมีฐานะทางครอบครัวลำบากและยากจนลง
เพราะพ่อแม่ต้องพิการจากอุบัติเหตุ

แม้ว่าที่ผ่านมาจะมีการรายงานถึงความสูญเสียจากอุบัติเหตุบนท้องถนนถูกเผยแพร่ออกมามากมาย
ทว่าโศกนาฏกรรมบนถนนก็ยังเกิดขึ้นซ้ำแล้วซ้ำเล่าและยังมีแนวโน้มเพิ่มมากขึ้นทุกปี
โดยเฉพาะอย่างยิ่ง อุบัติเหตุที่เกี่ยวพันกับมอเตอร์ไซค์
พาหนะคู่ใจวัยรุ่น และคู่ครัวเรือนชนบท

คงต้องช่วยกันปรับมุมมองใหม่ว่า อุบัติเหตุอาจเกิดขึ้นได้โดยไม่ตั้งใจ
แต่ไม่ใช่เหตุการณ์ที่คาดเดาไม่ได้ หรือไม่ควรคาดเดา...
เพราะอย่างน้อยที่สุดการเริ่มต้นป้องกันอุบัติเหตุจากตัวเราและดูแลคนรอบข้าง
เท่านี้ก็ช่วยลดโอกาสของความสูญเสียลงได้อย่างมหาศาล

ที่มา : สถานการณ์สุขภาพในเด็กและเยาวชน โดย ตวงทิพย์
ธีระวิทย์
สืบค้นได้จาก http://www.hiso.or.th/hiso/hiso_analyst.php

สมัครสมาชิกจดหมายข่าวต้นคิด หรือติดต่อ “ต้นคิด” ได้ที่

ตู้ ปณ.2 ปณฝ.ประดิพัทธ์ 10404
โทรศัพท์. 082-668-2854
โทรสาร.082-241-0171
อีเมล์ [email-masked] เว็บไซต์ http://www.tonkit.org/